Goššjohka naturreservat

Goššjohka naturreservat er et naturreservat i Karasjok kommune. Reservatet dekker et område på 1,284 km² av der elven Goššjohka munner ut i Anarjohka.  Formålet med fredningen er å bevare et tilnærmet urørt løvskogområde som økosystem med alt naturlig plante- og dyreliv. Her er det bjørkeskog og vierskog med dominans av grønnvier. Einer, villrips, hegg, sølvvier, bleikvier og grønnvier i busksjiktet. Vanlige arter i feltsjiktet er skogrørkvein, sølvbunke, smyle, slirestarr, kvitmaure, skogstorkenebb, teiebær, kvitbladtistel, lappflokk, åkerbær og storveronika. Det som særpreger området er den store innslaget av østlige og kontinentale arter som finnmarksrørkvein, finnmarkskveke, trillingstarr, myrfrytle, blokkvier, finnmarksvier, russefrøstjerne, finnmarksfrøstjerne, finnmarkspors, tanatimian og sibirturt. De fleste av disse artene finnes i bjørkeskogen og/eller vierskogen langs elva. Dette er et av de beste eksemplene på de kontinentale engbjørkeskogene som er karakteristiske for indre Finnmark. Området skal kunne brukes til reindrift.
.Faktaark fra Direktoratet for Naturforvaltning   

 Bestemmelser for reservatet
 Vegetasjonen, herunder døde busker og trær, er fredet mot skade og ødeleggelse. Det er forbudt å fjerne planter eller plantedeler fra reservatet. Planting, såing eller innføring av nye plantearter er forbudt.
 Dyrelivet, herunder reirplasser og hiområder, er fredet mot skade, ødeleggelse og unødvendig forstyrrelse. Utsetting av dyr er forbudt.
 Det må ikke iverksettes tiltak som kan endre naturmiljøet, som f.eks. oppføring av bygninger, anlegg, gjerder, andre varige og midlertidige innretninger, parkering av campingvogner, brakker o.l., opplag av båter, framføring av luftledninger, jordkabler og kloakkledninger, bygging av veier, drenering, annen form for tørrlegging, uttak, oppfylling og lagring av masse, utføring av kloakk eller andre konsentrerte forurensningstilførsler, henleggelse av avfall, gjødsling, kalking og bruk av kjemiske bekjempingsmidler. Forsøpling er forbudt. Opplistingen er ikke uttømmende.
 Motorferdsel til lands og til vanns, herunder start og landing med luftfartøy, er forbudt.
 Bruk av naturreservatet til teltleirer, idrettsarrangementer eller andre større arrangementer er forbudt.
 Direktoratet for naturforvaltning kan av hensyn til fredningsformålet ved forskrift forby eller regulere ferdselen i hele eller deler av naturreservatet.FOR 2007-06-29 nr 791: Forskrift om verneplan for rik løvskog i Finnmark. Vedlegg 4. Fredning av Goššjohka naturreservat

 Bestemmelsene er ikke til hinder for 
 Gjennomføring av militær operativ virksomhet, politi-, rednings-, ambulanse-, brannvern- og oppsynsoppgaver, samt gjennomføring av skjøtsel og forvaltningsoppgaver bestemt av forvaltningsmyndigheten. Øvelseskjøring for formål som nevnt må ha særskilt tillatelse.
 Bruk av området til beite.
 Bruk av tørre kvister og greiner til kaffebål.
 Sanking av bær og matsopp.
 Jakt og fangst etter viltloven og fiske etter lakse- og innlandsfiskloven.
 Rydding av vegetasjon for å holde eksisterende stier åpne.
 Uttak av materialer til duodji.
 Nødvendig motorferdsel i forbindelse med uttransport av syke og skadde bufe. Kjøretøy som benyttes skal være skånsom mot markoverflaten. Det skal gis melding til oppsynet før kjøring finner sted.
 Nødvendig bruk av snøskuter i forbindelse med reindrift.
 Bruk av motorbåt på elva.

 Forvaltningsmyndigheten kan gi tillatelse til 
 Vedhogst av bjørk til eget bruk.
 Bygging av bruer og klopper, oppsetting av skilt og merking av stier.
 Nødvendig motorisert uttransport av ved på vinterføre.
 Nødvendig motorisert uttransport av felt elg.
 Nødvendig motorferdsel på barmark i forbindelse med reindrift.
 Nødvendig motorferdsel i forbindelse med øvelseskjøring for formål nevnt i punkt 1.

 Referanser 

 Eksterne lenker 
 Kart over Goššjohka

Kategori:Naturreservater i Finnmark
Kategori:Verneområder i Karasjok
Kategori:Verneområder opprettet i 2007